Novi povijesni revizionizam u Srbiji – Pokret obnove Kraljevine Srbije (POKS) organizirao je u nedjelju u Beogradu skup nazvan „Prva monarhistička i antifašistička šetnja – u slavu Draži“, u kojemu su ratnoga zločinca, četničkog vojvodu Dražu Mihailovića, predstavili kao borca protiv fašizma i heroja. Na čelu povorke, koja je prošla središtem Beograda, bio je transparent “Prva monarhistička i antifašistička šetnja” s tiskanom krunom na lijevoj i desnoj strani, a sudionici su nosili zastave POKS-a i nekadašnje Kraljevine Srbije.

Odličja Trumana i de Gaullea

Bilo je tu i slika kralja Petra Prvog Karađorđevića i Dragoslava Mihailovića, pri čemu su pojedinci bili odjeveni u replike odora nekadašnje vojske Kraljevine Srbije. Bili su postavljeni i panoi s natpisima o odličjima koja su nekadašnji predsjednik SAD-a Harry Truman i francuski general Charles de Gaulle dodijelili Mihailoviću. Tvrde i kako su Nijemci tijekom rata bili izlijepili cijelu Srbiju tjeralicama na kojima su bile slike Mihailovića i Josipa Broza Tita i nagrada od 100.000 “rajhsmaraka” u zlatu za onog tko ih ubije. Time su organizatori željeli upozoriti na „antifašističku borbu Draže Mihailovića“ tijekom Drugoga svjetskog rata, pri čemu su zaboravili spomenuti bezbroj zločina koje su počinili.

Foto: Srđan Ilić/PIXSELL Okupljeni su uvjereni da su četnici antifašisti

– Cilj skupa je da pokažemo kako su okupljeni “antinacisti i antifašisti” ponosni na činjenicu da je Srbija imala dva antifašistička pokreta. POKS želi državu koja će biti servis građana, a to je moguće samo ako se Srbiji vrati pravo ime – Kraljevina Srbija – rekao je predsjednik POKS-a Žika Gojković.

Ovaj pokret puža i punu podršku inicijativi za osnivanje muzeja Dragoljuba Draže Mihailovića koji bi trebao biti popunjen njegovim osobnim predmetima i dokumentima, a koji su sačuvani svih ovih godina.

Tijekom Drugoga svjetskoga rata četnici Draže Mihailovića učinile su na stotine ratnih zločina i pri tome pobile na tisuće nedužnih ljudi kojima je jedina mana bila što nisu bili njihova svjetonazora. Na meti njihova oružja i noževa bili su muslimani, Hrvati, ali i Srbi kao i pripadnici drugih nacionalnosti. Presudom suda FNRJ od 15. srpnja 1946. godine Mihailović je osuđen na smrt zbog izdaje, suradnje s fašističkim okupatorima i ratnih zločina, a dva dana poslije strijeljan je i tajno pokopan.

Iako je gotovo jednoglasno mišljenje neovisnih povjesničara da je riječ o ratnom zločincu, s demokratskim promjenama u Srbiji počelo se i drugačije gledati na ulogu Draže Mihailovića. Tako su 2006. profesori s beogradskog pravnog fakulteta Smilja Avramov i Kosta Čavoški, s nekoliko udruga, ponijeli zahtjev za rehabilitaciju, a 2015. Viši sud u Beogradu donio je odluku o poništenju presude.

U vrijeme kada je donesena odluka o rehabilitaciji, Aleksandar Vučić, tada premijer Srbije, kazao je kako je dosta srpskih podjela te da je krajnje vrijeme da se s tim završi.

– Srbija mora biti demokratska, zemlja pobjeda, koja se ponosi antifašističkim duhom. Srbija je jedna od rijetkih zemalja s istinskom antifašističkom prošlošću u regiji koja se ponosi svojim antifašističkim duhom i znat ćemo sačuvati i obraniti svoju antifašističku budućnost – rekao je tada Vučić.

Hrvati zabrinuti

Komentirajući zadnje okupljanje u Beogradu, čelnica Žena u crnom Staša Zajović kazala je da se zapravo radi o daljenjm jačanju fašističkih tendencija na različitim razinama, a da je posljedica sveopća fašizacija društva.

– S odlukom o rehabilitaciji, ovom hodnjom kao i najavom otvaranja muzeja nastavljen je kontinuitet zločina iz Drugoga svjetskog rata s ideologijom pod kojom su ubijani ljudi u Vukovaru i dalje. Rehabilitiran je toliki broj ratnih zločinaca koji su ubijali druge samo zato što su drugačiji. Na žalost, i danas imamo ‘ravnogorske’ povjesničare koji sve to opravdavaju, što je sramotno. Ovo nije način ulaska Srbije u EU – rekla je Zajović.

Predsjednik Demokratskog saveza Hrvata Vojvodine Tomislav Žigmanov kaže da nije nimalo ugodno gledati takva okupljanja i slušati takve i slične zahtjeve, kao i da su revizionistički procesi u Srbiji odavno na djelu, a da je ovo samo posljedica toga.

– Ovakve stvari ne vode napretku Srbije, a kada je riječ o djelovanje ovih snaga, to samo može zabrinuti žrtve tih ideologija, među kojima su i Hrvati – rekao je Žigmanov.

Beograd u iščekivanju Vladimira Putina